सूरेवाला में बिना लाइसेंस चल रही थी शराब की अवैध दुकान, एक गिरफ्तार
जिलापुलिस की विशेष टीम ने शनिवार शाम को गांव सूरेवाला में अवैध शराब ब्रांच पर कार्रवाई की। भारी मात्रा में अवैध शराब बरामद कर एक व्यक्ति को गिरफ्तार किया। सीआई स्वर्णदास ने बताया कि एसपी के निर्देश पर सूरेवाला में चल रही अवैध शराब की ब्रांच पर छापामार कार्रवाई कर 58 पेटी देशी शराब, 66 बोतल अंग्रेजी शराब, 68 अद्दे ,21 बोतल बीयर और 176 पव्वे शराब जब्त की। मौके से सेल्समैन प्रेमदान पुत्र अमरदान चारण निवासी फेफाना को गिरफ्तार किया। पुलिस के मुताबिक आरोपी सूरेवाला में पिछले कई दिनों से गजानंद पुत्र जसवीर सिंह के नाम से बिना लाइसेंस की ब्रांच चला रहा था और लंबे समय से अवैध ब्रांच के माध्यम से शराब बेच रहा था। इस कर्रवाई में सूरेवाला चौकी पुलिस इंचार्ज रामकेश मीणा, कांस्टेबल श्रीभगवान, अमरसिंह मीणा, रणजीत, संदीप, विजय कुमार, मानसिंह, हनुमानगढ़ की स्पेशल टीम में हवलदार लालचंद, आत्मा राम आदि शामिल थे।
सूरेवाला चौकी को नहीं लगी अवैध शराब ब्रांच की भनक
सूरेवालापुलिस चौकी के पास ही लंबे समय से बिना लाइसेंस की अवैध शराब की ब्रांच चल रही थी लेकिन चौकी पुलिस को कोई भनक नहीं लगी। इस बीच किसी ने एसपी गौरव यादव को जानकारी दी और एसपी के निर्देश पर विशेष टीम ने कार्रवाई की। ऐसे में सूरेवाला पुलिस की कार्यप्रणाली पर सवालिया निशान लग गया है। सवाल उठ रहा है कि आखिर लंबे समय तक चौकी की नाक नीचे अवैध शराब का ठेका चलता रहा और पुलिस अनजान बनी रही।
hin_Deva hin_Deva hin_Deva hin_Deva